Í kjölfar fjölmiðlaumfjöllunar um viðskipti Samherja í Namibíu , þar sem fyrirtækið var sagt hafa stundað mútugreiðslur , peningaþvætti og skattasniðgöngu , óskaði Fjármálaeftirlitið eftir tilteknum upplýsingum frá íslenskum bönkum um það hvort að Samherji eða tengd félög hefðu verið í eða væru í viðskiptum við þá . Ef banki var í slíkum viðskiptum var óskað eftir upplýsingum um áhættumat á þeim félögum og upplýsingum um hvernig reglubundnu eftirliti með þeim væri háttað . „ Umræddar athuganir eru enn í vinnslu . “ Þetta segir í svari Fjármálaeftirlitsins við fyrirspurn Kjarnans um hvort að það sé að kanna hvort að íslenskir viðskiptabankar Samherja hafi mögulega tekið þátt í peningaþvætti með viðskiptum við fyrirtækið , sem er nú til rannsóknar vegna gruns um slíks meðal annars í Noregi . Auglýsing Þegar hefur verið greint frá því að stjórn Arion banka hafi ákveðið að fara fram á að viðskipti Samherja við bankann verði skoðuð ítarlega . Stjórn Íslandsbanka hefur einnig greint frá því að hún myndi fara yfir viðskipti Samherja við bankann . Stjórn Landsbankans hefur hins vegar ekki viljað tjá sig um málefni einstakra viðskiptavina . Til rannsóknar í þremur löndum Málefni Samherja komust í hámæli eftir að Kveikur og Stundin birtu umfjöllun þriðjudaginn 12. september um viðskiptahætti Samherja í Namibíu á síðustu árum á meðan að fyrirtækið náði undir sig mjög verðmætum hrossamakrílskvóta í landinu . Það var gert með mútugreiðslum til tveggja ráðherra í landinu og annarra manna úr þeirra nánasta hring , samkvæmt umfjölluninni . Þær voru sagðar nema 1,4 milljarði króna hið minnsta og hófust með því að reiðufé var afhent í íþróttatöskum en tóku svo á sig faglegri mynd og fóru fram í gegnum millifærslur á reikninga í Dúbaí . Opinberunin byggði annars vegar á tugþúsundum skjala og tölvupósta sem sýndu viðskiptahættina svart á hvítu , og hins vegar á frásögn Jóhannesar Stefánssonar , fyrrverandi verkefnastjóra Samherja í Namibíu , sem játaði á sig fjölmörg lögbrot og sagðist hafa framið þau að undirlagi Þorsteins Más Baldvinssonar , þáverandi forstjóra Samherja og eins aðaleiganda fyrirtækisins , og Aðalsteins Helgasonar , sem var lengi yfir útgerð Samherja í Afríku . Gögnin , sem Jóhannes afhenti Wikileaks , hafa verið birt á internetinu . Þá birti Al Jazeera umfjöllun um málefni Samherja í byrjun desember sem unnin var í samvinnu við ofangreinda miðla og Wikileaks . Auglýsing Á Íslandi eru bæði héraðssaksóknari og embætti skattrannsóknarstjóra að rannsaka málið . Búið er að ákæra sex manns í Namibíu , þar á meðal tvo fyrrverandi ráðherra , fyrir að hafa þegið 860 milljónir króna í greiðslur hið minnsta fyrir að tryggja félögum tengdum Samherja eftirsóttan kvóta í landinu . Samherjamálið er einnig til rannsóknar í Noregi , þar sem fyrirtækið hefur verið í bankaviðskiptum við DNB , og á Íslandi . Á meðal þess sem er rannsakað er meint peningaþvætti og skattasniðganga . Þorsteinn Már Baldvinsson sagði tímabundið af sér sem forstjóri Samherja vegna málsins í kjölfar opinberunnar Kveiks og Stundarinnar og hefur auk þess sagt sig úr stjórnum fjölda félaga á Íslandi , í Noregi og í Bretlandi . Björgólfur Jóhannsson tók við sem forstjóri . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .